60 फुट का सरकूलर रोड हुआ 120 फुट चौड़ा
यूआईटीनगर निगम ने बुधवार को अतिक्रमण विरोधी अभियान चलाकर बिजली घर चौराहा से हीरादास तक के 60 फुट चौड़े सरकूलर रोड को 120 फुट चौड़ाई तक अतिक्रमण मुक्त कराने की कार्रवाई की गई। इस मौके पर 80 अस्थाई स्थाई अतिक्रमणों को जेसीबी की मदद से ध्वस्त कर दिया।
सरकूलर रोड के किनारे सरकारी जमीन पर दुकानदारों द्वारा भवन निर्माण सामग्री ईंट, बजरी, पत्थर आदि रखकर किए गए अस्थाई अतिक्रमण को हटाने की जोरदार मुहिम चलाई गई। इससे सरकूलर रोड के दोनों ओर खुला-खुला सा माहौल दिखाई देने लगा। नगर निगम के एक्सईएन होतीलाल मीणा एवं यूआईटी के एक्सईएन विनोद चौहान के नेतृत्व में अतिक्रमण विरोधी अभियान में बुधवार को कुछ तेजी दिखाई दी। अभियान के दौरान अस्थाई स्थाई जो भी अतिक्रमण दिखाई दिया, उसे महाबली के पंजे ने देखते ही देखते ध्वस्त कर दिया।
इस मौके पर सड़क किनारे सरकारी जमीन पर रखे कई लकड़ी के खोखे, दुकानों के सामने लगे टिन शैड, तख्त, बेंच आदि को हटाने की कार्रवाई करने के साथ ही करीब 15 स्थाई अतिक्रमणों को भी लुपिन चौराहा एवं मल्टीपरपज स्कूल से एमएसजे कालेज से आगे अमेरिकन गेट तक जेसीबी के जरिए ध्वस्त कर दिया गया। इस मौके पर अतिक्रमण कारियों को भविष्य में पुन: अतिक्रमण नहीं करने की चेतावनी दी गई।
हालांकि अतिक्रमण हटाने के दौरान कुछ स्थानों पर आमजन द्वारा हल्का विरोध भी किया गया, लेकिन भारी संख्या में नगर निगम और यूआईटी के कर्मचारी अधिकारियों के अलावा पुलिस दल को देख विरोधी स्वर ज्यादा तीखे नहीं हो पाए। इस मौके पर सीएसआई संजय कुमार सहित यूआईटी नगर निगम के बड़ी संख्या में अधिकारी कर्मचारी एवं पुलिस जाब्ता शामिल रहा।
hin_Deva hin_Deva hin_Deva hin_Deva hin_Deva